b'\n_START_ARTICLE_\nApachedans\n_START_PARAGRAPH_\nApache el. apachedans er en meget dramatisk dans som normalt forbindes med den parisiske gadekultur i begyndelsen af det 20. \xc3\xa5rhundrede. Dansens navn udtales ah-PAHSH (ikke ah-PATCH-ee, som indianerstammen)._NEWLINE_Dansen er meget brutal for kvinden og kan fx vise en primitiv, passioneret "diskussion" mellem en alfons og en prostitueret. "Valse des rayons" fra Offenbachs ballet "Le papillon" blev brugt i en forestilling i 1908 p\xc3\xa5 Moulin Rouge og er blevet den musik som oftest associeres med dansen._NEWLINE_Olivia og Brutus danser somme tider apachedans i de gamle Skipper Skr\xc3\xa6k tegnefilm._NEWLINE_Den svensk-j\xc3\xb8diske kunstner Isaac Gr\xc3\xbcnewald har i 1918 malet et ekspressionistisk maleri, der afbilder dansen. Motivet er ogs\xc3\xa5 kendt fra den tyske litteratur, hvor bl.a. den tyske forfatter Klabund har skrevet digtet Apachen-Abscheid i 1916._NEWLINE_Dansen er opkaldt efter apacherne, de parisiske gadebander._NEWLINE_Den ber\xc3\xb8mte franske 10-delte 7-timers stumfilm Les Vampires (1915, genudgivet p\xc3\xa5 DVD i 2005) om en apachebande, "Vampires", indeholder en r\xc3\xa6kke scener med apachedans udf\xc3\xb8rt af rigtige apachedansere fra gaden, frem for skuespillere.'